አንደኛው የዕትዕ ለሁለተኛው የአምስት ዓመት እቅድ ግብአት  የሚሆን ልምድ የተገኘበት መሆኑን ኢህአዴግ አስታወቀ
የኢህአዴግ ምክር ቤት ጽህፈት ቤት ዛሬ ለዋልታ ኢንፎርሜሽን ማዕከል በላከው መግለጫ እንዳስታወቀው ከነሐሴ 1 እስከ 2 ቀን 2007 ዓ.ም ባካሄደው መደበኛ ስብሰባው የመጀመሪያውን የዕድገትና ትራንስፎርሜሽን እቅድ አፈጻጸምና ለ9ኛው የድርጅቱን ጉባኤ የተዘጋጀውን ረቂቅ ሪፖርት በዝርዝር በመገምገም ለ10ኛው የድርጅቱ ጉባኤ እንዲቀርብ ወስኗል።መግለጫው አያይዞም በእቅድ አፈጻጸሙ የነበሩ ስኬቶችን ለማስፋትና የነበሩ ችግሮችንና ተግዳሮቶችን ትኩረት ሰጥቶ ለመፍታት በተደረገው ርብርብ ላይ መክሯል።በመጀመርያዎቹ አራት ዓመታት በአገሪቱ የ10 ነጥብ 1 በመቶ የኢኮኖሚ ዕድገት መመዝገቡን የገመገመው ምክር ቤቱ  ዕድገቱ አገሪቱ በዓለም አቀፍ ደረጃ  እጅግ ፈጣን ዕድገት እያስመዘገቡ ካሉ ጥቂት አገራት አንዷ እንድትሆን ያስቻለ ስኬት መሆኑን አረጋግጧል።የእድገትና ትራንስፎርሜሽን ዕቅዱን የልማት ኃይሎች በተቀናጀና በተደራጀ መልኩ በማንቀሳቀስ በልማት ሰራዊት ግንባታ አቅጣጫ መፈጸሙ ስኬታማ አፈጻጸም ማድረጉን አመልክቷል።የልማት ኃይሎች አቅምም ከጊዜ ወደ ጊዜ እየጎለበተ እንዲመጣ ያደረገ በመሆኑ ተጠናክሮ መቀጠል እንደሚገባው ምክር ቤቱ አስምሮበታል።በገጠር የልማት ሰራዊት ግንባታው  በተለይም በተፈጥሮ ሃብት ልማት በየዓመቱ በሚልዮኖች የሚቆጠር ህዝብ አካባቢውን ለማልማት ያደረገው ርብርብ ውጤታማና ለቀጣይ ስራም የተሻለ ልምድ የተገኘበት መሆኑንም ድርጅቱ ተመልክቷል።በመስኖ ልማትም እያንዳንዱ አርሶ አደር አማራጭ የውሃ ዕቀባ ዘዴ እንዲኖረው ለማድረግ የታየዘው ዕቅድ አፈፃፀም በሚፈለገው ደረጃ ባይሆንም በአጠቃላይ የመስኖ ሥራው ለቀጣዩ ትምህርት የተገኘበት እንደሆነ ምክር ቤቱ አይቷል።በገጠር በሌሎች የትምህርትና የጤና ልማት መስኮችም የሰራዊት ግንባታውን አጠናክሮ ለማስቀጠል የሚያስችል ሰፊ ልምድ የተገኘበት በመሆኑ ለቀጣይ የዕቅድ ዘመን አመቺ ሁኔታዎች መፈጠራቸውን ገምግሟል።በከተማ የልማት ሰራዊት ግንባታ ረገድም በትምህርትና በአነስተኛና ጥቃቅን ተቋማት መስኮች በመልካም ተሞክሮነት የሚወሰድ ሆኖ የህዝቡን ተሳትፎና ተጠቃሚነት መሰረት ያደረገና በቀጣየ ተጠናክሮ መቀጠል ያለበት አፈፃፀም መመዝገቡን  ገልጿል።በዝርዝር የፈተሸው ምክር ቤቱ በመልካም አስተዳደር ረገድ በተለይም በሲቪል ሰርቪስና በፍትሕ መስክ ግን የተመዘገበው መሻሻል እንደተጠበቀ ሆኖ የህዝቡን እርካታ ያላረጋገጠ በመሆኑ የታዩ ጉድለቶች በቀጣይ ትኩረት የሚሻ እንደሆነ ምክር ቤቱ አፅንኦት ሰጥቶ ተወያይቶበታል።ባለፉት 12 ዓመታት የተመዘገበውን ፈጣን፣ ተከታታይና በየደረጃው የህዝቡን ተጠቃሚነት እያረጋገጠ የሚገኘውን እድገት ለማስቀጠል የኢኮኖሚው መዋቅራዊ ለውጥና ትራንስፎርሜሽን የቀጣይ ትኩረት እንደሚሆን ተገልጿል።በማኑፋክቸሪንግና በኤክስፖርት ንግድ የነበረው ዝቅተኛ አፈፃፀም ትኩረት ሰጥቶ ሊፈታ እንደሚገባ ምክር ቤቱ አፅንኦት ስጥቶበት መክሯል።የዴሞክራሲያዊ ስርዓት ግንባታ አፈፃፀምን በዝርዝር የገመገመው ምክር ቤቱ የዴሞክራሲ ሥርዓቱ ከጊዜ ወደ ጊዜ እየጎለበተ መጥቷል ብሏል።የህዝብ ምክር ቤቶች ሕግ የማውጣትና አስፈፃሚውን አካል የመቆጣጠር ዓቅም በቀጣይነት እየተሻሻለ የመጣ ቢሆንም በቀጣይ ህዝቡን ይበልጥ እያሳተፉ ለመሄድ ርብርብ እንደሚደረግ ተጠቁሟል።ለምክር ቤቶቹ ተጠሪ የሆኑ ዴሞክራሲያዊ ተቋማት፣ ህዝባዊ ማሕበራት፣ ሚዲያና የመሳሰሉ ተቋማት ለዴሞክራሲያዊ ሥርዓት ግንባታ ሚናቸው ይበልጥ ሊጠናከር እንደሚገባ ተመልክቷል።አምስተኛው ጠቅላላ ምርጫ ከፍተኛ የህዝብ ተሳትፎ በተረጋገጠበት ነፃ፣ ፍትሃዊ፣ ዴሞክራሲያዊና ሰላማዊ ሆኖ መጠቃለሉንም ምክር ቤቱ ተመልክቷል።ህዝቡ ለኢህአዴግ የሰጠውን ከፍተኛ ኃላፊነት በብቃት ለመወጣት መላ የድርጅቱ አመራርና አባላት በቁርጠኝነት ሊንቀሳቀሱ እንደሚገባ አስምሮበታል።የመድብለ ፓርቲ ዴሞክራሲያዊ ሥርዓቱን ይበልጥ አሳታፊ በማድረግና አጠናክሮ ለማስቀጠል የምክር ቤቶችና የዴሞክራሲ ተቋማትን አቅም የማጎልበትና የፖለቲካ ፓርቲዎች የጋራ ምክር ቤትን በማጠናከር የፓርቲዎቹን ተሳትፎ ማረጋገጥ በቀጣይ ትኩረት ሊሰጠው እንደሚገባ ገምግሟል።ምክር ቤቱ በቀጣይ ዓመታት የላቀ እድገትና ትራንስፎርሜሽን ለማረጋገጥ የሚያስችሉ ዋና ዋና አቅጣጫዎችን አካቶ የተዘጋጀ መሆኑን በማረጋገጥ በምክር ቤቱ ውይይት ወቅት የተነሱ ሃሳቦችን አካቶ ለጉባኤው እንዲቀርብ በመወሰን ስብሰባው ማጠናቀቁን መግለጫው ጠቁሟል። 